forforståelse
Forforståelse, den forudgående forståelse, der gør det muligt for os at forstå en tekst (eller en anden meningsfuld størrelse).
Begrebet er kendt fra Rudolf Bultmanns teologi og fra Hans-Georg Gadamers hermaneutiske filosofi.
Gadamer hævder, at vi for at kunne forstå en tekst er nødt til dels at have en forudgående forståelse af, at teksten gør krav på at sige noget, der er meningsfuldt og sandt, dels at befinde os inden for en horisont af betydninger, på baggrund af hvilken vi kan udlægge teksten.
Se også hermeneutik.